《七月十七日夜翫月》
宋代·舒岳祥

迟月呼不出，海气红碧嘘。
何人捧隋璧，上处青松疏。
松间著不得，飞彻万里衢。
散作千山雪，芦花摇江湖。
冰轮虽渐侧，老桂斫不枯。
清光已非昨，来日更可呈。
徘徊情所结，有酒且歌呼。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。